Пры канцы канферэнцыі адбылося адкрыццё выставы «“Маладняк”: да 90-годдзя з часу заснавання літаратурнага аб’яднання». Экспазіцыю, прадстаўленую стэндамі “Заснавальнікі”, “Дакументы”, “Мерапрыемствы”, “Эпісталярый”, “Філіі”, “Мастацтва і друк”, “Сярод літаратурных суполак”, склалі дакументы фонду “Маладняка” ў БДАМЛМ (ф. 225), а таксама фотаздымкі і лісты з асабістых фондаў удзельнікаў аб’яднання: пісьменнікаў А. Бабарэкі, І. Барашкі, У. Дубоўкі, Р. Папараця, Я. Пушчы, П. Труса, М. Чарота, П. Шукайлы, С. Шушкевіча. У афармленні выставы выкарыстаны ілюстрацыі мастакоў П. Гуткоўскага і А. Тычыны, якія ў свой час супрацоўнічалі з “Маладняком”. На асобнай вітрыне багата прадстаўлены выданні маладнякоўцаў, а таксама асобныя нумары часопіса “Маладняк”, якія захоўваюцца ў бібліятэцы архіва-музея.